Papersnake/gushiwen huggingface dataset:
独酌
杜牧（唐代）

长空碧杳杳，万古一飞鸟。生前酒伴闲，愁醉闲多少。

烟深隋家寺，殷叶暗相照。独佩一壶游，秋毫泰山小。
寄临贺诸友
袁臂（明代）

各天栖息一枝安，险巇关河会面难。别后光阴忙里过，旧时笑语梦中欢。

云行巫峡三湘阔，雁到苍梧八桂寒。千里故人能命驾，罗浮山顶月同看。
牵牛花
陈景沂（唐代）

牵牛易斯药，固特取其义。
安用柔软蔓，曲为萦绊地。
汝若不巧沿，何能可旁致。
始者无附托，头脑极细殢。
一得风动摇，四畔乱拈缀。
搭著纖毫末，走上墙壁际。
傥得梯此身，恋缠松竹外。
吐花白而青，敷叶光且腻。
裛露作娇态，舞风示豪气。
便忘抑郁时，剩有夸逞意。
诳言松如竹，如我兄与弟。
下盼兰菊群，反欲眇其视。
如此无忌惮，不过是瞒昧。
教知早晚霜风高，杪表何曾见牛翠。
切玉剑赋
王起（唐代）

彼神剑兮，出昆吾之溪。既成形而若水，遂切玉以如泥。玉则贞坚，诚龃龉而难入；剑惟铦利，将脱颖而莫齐。是以从心剖判，应手提携。入水苍之文，乍同夫淬水；破鸡冠之赤，且异乎割鸡。当其瑾瑜外来，球琳毕萃。磨而不磷，用之不匮。以藏乎密地，出匣而宣利。游恢恢之刃，瑕不掩瑜；剖碌碌之形，刃有馀地。是知不贪其宝，不爱其资。苟作砺而斯验，将匿瑕而可遗。异椟之毁焉，斯为过矣；同斗之撞也，于以碎之。璨彼琼华，焕如缕切。匪流血以为害，将凝肪而必截。触可磨之玷，片片冰开；纵不钝之锋，重重瓦裂。应机则断，投刃皆虚。可以断圭瓒，可以判琼琚。雄雄兮化龙之后，璨璨兮抵鹊之馀。苟在镕之金，不惭于欧冶；则指瑕之璧，何爱于相如。温润乍分，陆离交烛。于以慰良冶之志，于以窒贪夫之欲。耀铓而赫奕六金，律刃而荧煌五玉。是知斯剑之用也，按之无下，直之无前。以刜锺之声，乍移水碧；以击柱之势，时入山元。星文每临夫韫石，虹气若断于晴天。然则干将所营，风胡所徇。或剸犀称利，或截鸿所进，未若周王切玉之刃。
橘枝词三首记永嘉风土
叶适（宋代）

蜜满房中金作皮，人家短日挂疎篱。
判霜剪露装船去，不唱杨枝唱橘枝。
偈颂七十一首
释了惠（宋代）

火种深埋冷寂中，几回拨著暖烘烘。
不知将谓吹嘘力，元是东君信息通。
苦节行
郑善夫（明代）

下南四郡三郡兵，闽盗此日真纵横。安溪莆口备惨毒，杀气上冒天为腥。

六师不发无战情，贼过一程移一程。兵骄将怯往必败，疆场之事谁曾经。

官军畏贼远护送，民兵不教将何用。坐遣群羊啖虎口，万姓何辜死无讼。

前王少女不就虏，抽身抱石沉江水。詹家少妇贼杀姑，骂贼不屈同姑死。

我歌苦节行，泪下哽咽悲不止。吾辈堂堂七尺躯，况作男儿把天纪。

清风岭，曹娥渚，长使志士哀千古。吁嗟乎詹家少妇前王女。
马可卿弃家学道衲衣椎髻飘然有物外之思赋二
徐瑞（宋代）

我祖徐从事，君家马自然。
何曾绝伦谊，皆得列神仙。
四百金丹字，参同鼎器篇。
能通言外意，即此民单传。
洞庭秋四首 其一
韦骧（宋代）

洞庭秋旦好，馀雾尚怀山。日色一竿际，波光万顷间。

宿商鸣橹去，夜网得鱼还。佳趣知多少，濡毫恨思悭。
东林寺
傅玉书（清代）

远公有净社，历世风未歇。虽与吾道殊，要为彼人杰。

当年遗民徒，各能保其节。岂不溺梵理，藉以谢尘绁。

惜哉种莲人，心杂乃见绝。何如菊篱翁，一醉洗禅悦。
奉和幸大荐福寺
赵彦昭（唐代）

宝地龙飞后，金身佛现时。千花开国界，万善累皇基。

北阙承行幸，西园属住持。天衣拂旧石，王舍起新祠。

刹凤迎雕辇，幡虹驻綵旗。同沾小雨润，窃仰大风诗。
采桑
沈君攸（南北朝）

南陌落花移，蚕妾畏桑萎。逐便牵低叶，争多避小枝。

摘驶笼行满，攀高腕欲疲。看金怯举意，求心自可知。
寇参军以孤雁一绝见贻因酬之
强至（宋代）

紫塞来时偶失群，追飞已隔万重云。
人情所喜惟朋附，耳听孤鸣似不闻。
砌下黄菊暮秋始开为赋此篇
郑刚中（宋代）

小栏培土待重阳，雨洗金钱未肯忙。
终藉九秋扶正色，谁能三嗅为清香。
陶潜属意空诗好，胡广随缘却寿长。
古昔风流无处问，碎花浮泛一尊黄。
送蒲圻陈主簿彦升归越
贺铸（宋代）

好在稽山北，因君访故园。
风流久衰歇，湖水自清浑。
可得千秋观，相传百代孙。
时闻祖行客，不减汉东门。
无花果
安定（清代）

推情不入世浮华，百卉多妍莫漫夸。果熟人间桃少核，味同海上枣如瓜。

已空色相无花吐，为怕烟尘留叶遮。一种禅机清熟脑，婆娑窗外碧笼纱。
西江月·似有如无好事
晁补之（宋代）

似有如无好事，多离少会幽怀。流莺过了又蝉催。肠断碧云天外。不寄书还可恨，全无梦也堪猜。秋风吹泪上楼台。只恐朱颜便改。
中秋登白纻山呈同游苏寺丞
郭祥正（宋代）

平湖万顷浮青玉，嫦娥更揽寒光浴。天高星稀鱼雁沈，风静云消丝管逐。

试听郭子今宵歌，对月不饮奈愁何。上尽高山万丈之绝顶，侧身可以攀明河。

明河洗君耳，明月照君面。暂来空洞无物逍遥乡，安用声名誇海县。

前年从军梅山下，林黑只忧偏弩射。去岁点夫大河北，黄土吹衣无昼夜。

劳劳功业安在哉，出林之木风先摧。有言不得见天子，卷舌却出金门来。

流光差池鬓垂雪，幸对南山值佳节。更在桓公游处游，自纾悲歌更清越。

登高何必须重九，零落黄花污浓酒。岂如桂子散秋香，采露金人举纤手。

举纤手，饮未休，月轮忽转西山头。明年此会定南北，沈思使我增离忧。

荆榛满眼世路恶，恩忘水覆终难收。田文昔日三千客，去住如今均一丘。

噫吁嚱，达亦不足恃，穷亦不足羞。但愿明月照我酒，古来秉烛供遨游。

因谁为谢北海若，酩酊不辨马与牛。
次颜博士游紫罗洞五首
李若水（宋代）

金印如斗封王侯，何如烂漫江南游。
山能不老阅今古，云自无心忘去留。
我似孤松蟠涧底，斤斧之余流落此。
轻便却羡无根蓬，随风直上青霄里。
壶中变态何所无，色色略同朝与晡。
千里飞蝇政缘骥，百兽畏虎元非狐。
置是休论且行乐，明月张灯天展幕。
更持北斗{左奭右斗}酒泉，浇我胸中万邱壑。
浣溪沙
魏了翁（宋代）

试问伊谁若是班。二乔铜雀锁孱颜。千年痕露尚余潸。

羞向眼前供妩媚，独于静处惬幽娴。人情多少逐河间。
御街行·街南绿树春饶絮
晏几道（宋代）

街南绿树春饶絮，雪满游春路。树头花艳杂娇云，树底人家朱户。北楼闲上，疏帘高卷，直见街南树。
阑干倚尽犹慵去，几度黄昏雨。晚春盘马踏青苔，曾傍绿荫深驻。落花犹在，香屏空掩，人面知何处？
拟古寄何大卿六首 其六
谢翱（宋代）

山人食木实，竹实以饲凤。闻此来空烟，三载脱尘鞚。

不见玉笙音，唯闻溪鸟弄。西台忆故人，野祭忽如梦。

仰视浮云驰，不觉哭之恸。
题彭尉轩壁三首
陈造（宋代）

小轩肯许置琴书，客邸僧垣总不如。
岂但郎君可棋酒，旧便江水煮江鱼。
四月一日雨
景翩翩（明代）

九十春光已暗过，雕阑花信竟如何。
应知雨意和愁约，雨到床头愁亦多。
和答黄时举贡士献黄草布
孙应时（宋代）

九陌尘中一笑看，肯随风月倒遥山。
应知枕石先秋冷，何羡槃氷及夏颁。
古意伫衣仍缟带，襟期华发更苍颜。
多君志力犹强健，不道人生行路难。
秋怀
李若水（宋代）

风细云动鳞，雨余山弄姿。
渊明短篱下，渐觉秋芳萎。
岁华任自老，酒杯亦须持。
种种愧古人，此段差可期。
秋日登观信亭
司马光（宋代）

西风连夜雨，草树已萧条。
宿霭稍零落，寒山更寂寥。
林红犹带日，岸白欲生潮。
新雁来何处，离离天际遥。
野荼𧃲二首 其二
杨万里（宋代）

不识荼糜恨杀人，野花香里度芳晨。寄笺为报东皇道，不理今年一个春。
岳阳楼
元稹（唐代）

岳阳楼上日衔窗，影到深潭赤玉幢。
怅望残春万般意，满棂湖水入西江。
送林知丞赴石城任
陈宓（宋代）

往时吾里有师儒，受业穷年邹鲁如。
今日喜君求益友，萤窗共究圣贤书。
千秋岁 送远山李夫人南归
顾媚（明代）

几般离索。只有今番恶。塞柳凄，宫槐落。月明芳草路，人去真珠阁。

问何日、衣香钗影同绡幕。

曾寻寒食约。每共花前酌。事已休，情如昨。半船红烛冷，一棹青山泊。

凭任取、长安裘马争轻薄。
复州东楼
吴默斋（宋代）

闲凭栏干立，诗牵望眼迷。
水穿城内外，楼接市东西。
江阔云常湿，天宽山尽低。
燕莺春寂寂，只有雨鸠啼。
和陈泽民韵
吴芾（宋代）

雨歇云收天意回，放教明月下天来。
为怜病守怀三径，故遣姮娥荐一杯。
坐上宾僚方共集，城头更漏莫相催。
来年此夕知谁在，对月何妨笑口开。
满江红 十一月六日，鲁泉董太守过宿高峣
杨慎（明代）

王子回船，还只是、戴公无兴。试思之、雪中林壑，琼辉玉映。

佳客思寒来半夜，主人扫雪开三径。便拥炉、命酒炙车螯，才相称。

前古事，休重咏。翻旧案，行新令。唤官奴秉烛，肉屏围定。

画角吹梅天未晓，金钗剪烛人初静。更新词、一曲满江红，君须听。
十二月乐辞十三首 其七 七月
吾丘衍（元代）

迎新凉，对华月，桐阶风来月如雪。草根虫声催捣衣，铜龙怨寒千里思，银河影长更漏迟。
春愁曲
温庭筠（唐代）

红丝穿露珠帘冷，百尺哑哑下纤绠。
远翠愁山入卧屏，两重云母空烘影。
凉簪坠发春眠重，玉兔煴香柳如梦。
锦叠空床委堕红，飔飔扫尾双金凤。
蜂喧蝶驻俱悠扬，柳拂赤阑纤草长。
觉后梨花委平绿，春风和雨吹池塘。
冬日杂诗 其一
吕本中（宋代）

白日供多病，青山且旧居。柴门临水静，风叶舞霜馀。

老练时情熟，贫□家计疏。墙东端可望，炙背饱翻书。
石将军教场歌
朱珔（清代）

将军昔日巡团营，登坛誓众三军惊。戈鋋耀雪甲光动，萧萧万马屯无声。

阉奴致衅招边寇，土木蒙尘竟北狩。九将分兵列九门，机宜悉本尚书授。

尚书是古鹰扬才，横空杀气轰如雷。呼君拔戟速先出，斫敌不异芟蒿莱。

紫荆关前静烽火，免将马革残尸裹。上皇法驾居庸回，铁券藩封恩独荷。

麒麟阁上开新图，公等合次于尚书。郊丘夜宿受嘉命，此意良足沾肌肤。

无端忽启南宫闭，夜辇遄行代舆卫。谋事仓皇傥不成，不知置主当何地。

中官武士贪大功，首论复辟旌其忠。焦头烂额争上坐，朝衣西市生悲风。

呜呼萧何雅意曾推毂，燕颔居然飞食肉。廷议早遣金缯几，徽钦恐遂终沙陀。

君王一例修私憾，钟室鞶缨服长剑。从兹跋扈谁与伦，锦袍玉带徒纷纭。

朱三千，龙八百，半属平原门下客。至尊朝上翔凤楼，眼见峥嵘五侯宅。

乌台霜简弹未休，失势今忽成累囚。偏裨漠视老兵笑，圜扉草长中宵愁。

当时亦有杨宗道，褒鄂齐名奋牙瓜。匑匑臣节知自持，带砺勋猷永相保。

将军将军胡不去，南山边，西湖壖，骑驴射虎消余年。

盛衰倚伏古所叹，噬脐虽悔空尔怜。一介之夫何足怪，守正文臣复同耿。

归途太息时掷鞭，将星犹喜临吴会。沈吟往事沦沧桑，俯拾断镞寻遗枪，严飙淅沥氛埃黄。

居民指点斜阳外，谩说将军旧教场。
句
王邻臣（宋代）

仲舒窥圃三年废，东野看花一日多。
恭纪恩赐诗 其四 喜雨赐饮酒又皇女生赐白金彩币
严嵩（明代）

直宿殿庐闻好雨，四郊沾足慰宸心。承恩既醉宫壶酒，逢喜还分御帑金。
抛球曲
李慎言（宋代）

堪恨隋家几帝王，舞腰缓尽绣鸳鸯。
如今重到抛球处，不见熏炉旧日香。
归过柳堂谒休复柩次时将之东海
沈守正（明代）

冲雪沾泥到柳堂，忍看阶草白于霜。嫁卿阿鹜今成谶，车忆桥公我独伤。

生死自然多变态，飘沦应不责疏狂。拟将东海千寻浪，酹尔英雄一寸肠。
别萧挺之泉州二首
杨万里（宋代）

八叶今成九，一枝谁敢双？
野人应补外，贤者亦为邦。
夹岸梅临水，孤帆雪涌江。
别愁才半掬，不遣我心降。
情人怨戏效徐庾慢体三首
黄庭坚（宋代）

翡翠钗梁碧，石榴裙摺红。
隙光斜斗帐，香字冷薰笼。
闻道西飞燕，将随北固鸿。
鸳鸯会独宿，风雨打船蓬。
西湖四时四首 其二
范纯仁（宋代）

万顷琉璃蹙翠鳞，日迟风暖物华新。千花百草游人路，应谓壶中别有春。
立 其五
刘才邵（宋代）

绛阙清都境异常，况当圣世物皆昌。风催柘馆桑枝秀，冰满龙池荇带长。
秋郊行玩
张羽（明代）

新秋景物嘉，树绿昼亦凝。
微雨夜来歇，朗然天宇清。
幽蛩倏知候，篱豆花间鸣。
边鸿未通信，丛桂已含英。
恰因文墨暇，一绕林间行。
幽栖寡尘虑，散步写中情。
逍遥玩澄景，焉知有世荣。
南台寺长老乃福州士人陈其姓语及光拙庵遭际
戴复古（宋代）

元龙湖海士，参得石头禅。
卓笔翻千偈，住山今十年。
安心一丘壑，过眼几云烟。
莫笑拙庵拙，声名动九天。
停舟步月访春伯
韩淲（宋代）

一溪明月汎清深，醉泊滩头筱径阴。静夜蛙声鸣又歇，砌蛩秋近已微吟。
渡北河诗
薛道衡（隋代）

连旌映潊浦，叠鼓拂沙洲。
桃花长新浪，竹箭下奔流。
塞云临远舰，胡风入阵楼。
剑拔蛟将出，骖惊鼋欲浮。
鴈书终立效，燕相果封侯。
勿恨关河远，且宽边地愁。
骊山行
韦应物（唐代）

君不见开元至化垂衣裳，厌坐明堂朝万方。
访道灵山降圣祖，沐浴华池集百祥。
千乘万骑被原野，云霞草木相辉光。
禁仗围山晓霜切，离宫积翠夜漏长。
玉阶寂历朝无事，碧树萎蕤寒更芳。
三清小鸟传仙语，九华真人奉琼浆。
下元昧爽漏恒秩，登山朝礼玄元室。
翠华稍隐天半云，丹阁光明海中日。
羽旗旄节憩瑶台，清丝妙管从空来。
万井九衢皆仰望，彩云白鹤方徘徊。
凭高览古嗟寰宇，造化茫茫思悠哉。
秦川八水长缭绕，汉氏五陵空崔嵬。
乃言圣祖奉丹经，以年为日亿万龄。
苍生咸寿阴阳泰，高谢前王出尘外。
英豪共理天下晏，戎夷詟伏兵无战。
时丰赋敛未告劳，海阔珍奇亦来献。
干戈一起文武乖，欢娱已极人事变。
圣皇弓剑坠幽泉，古木苍山闭宫殿。
缵承鸿业圣明君，威震六合驱妖氛。
太平游幸今可待，汤泉岚岭还氛氲。
题扇上画
陈深（宋代）

老树千年古，精灵变化奇。
纯阳有道士，独且被渠知。
金丹诗四十八首
张继先（宋代）

不觉年年撚指过，急如催浪转长河。
鼎中日月知人少，世上阴阳识者多。
尽为资财损真性，皆因女色逐流波。
□□半有归泉路，忍把真元乱鬼魔。
粤山诗社试笔分得清字
黄佐（明代）

碧山云卧倚江清，衣马何人献岁行。丽日楼台明万井，轻风箫鼓庆三城。

东南漂泊嗟悬磬，西北驱驰费请缨。且向烟萝开野酌，渔樵相与话升平。
临池清兴为张敬惟作二首 其一
王翰（唐代）

夷山山下有行窝，池水经春绿似萝。佳客到门常载酒，道人求似不笼鹅。

树连别院莺声滑，苔长閒庭鸟迹多。自是心传有家法，莫忘三折始成波。
安辑岭表事平罢归
李峤（唐代）

云端想京县，帝乡如可见。天涯望越台，海路几悠哉。

六月飞鹏去，三年瑞雉来。境遥铜柱出，山险石门开。

自我违瀍洛，瞻途屡挥霍。朝朝寒露多，夜夜征衣薄。

白简承朝宪，朱方抚夷落。既弘天覆广，且谕皇恩博。

皇恩溢外区，憬俗咏来苏。声朔臣天子，坛场拜老夫。

绛宫韬将略，黄石寝兵符。返旆收龙虎，空营集鸟乌。

日落澄氛霭，凭高视襟带。东瓯抗於越，南斗临吴会。

春色绕边陲，飞花出荒外。卉服纷如积，长川思游客。

风生丹桂晚，云起苍梧夕。去舳舣清江，归轩趋紫陌。

衣裳会百蛮，琛赆委重关。不学金刀使，空持宝剑还。
潮
释智圆（宋代）

罗刹江心起，百昏信不差。
寒声喧极浦，秋势卷平沙。
望立人心险，惊飞鸟影斜。
来源争可问，沧海况无涯。
人日侍宴大明宫应制
赵彦昭（唐代）

宝契无为属圣人，雕舆出幸玩芳辰。平楼半入南山雾，

飞阁旁临东墅春。夹路秾花千树发，垂轩弱柳万条新。

处处风光今日好，年年愿奉属车尘。
和毛君州宅八咏 方沼亭
苏辙（宋代）

池上茅檐覆水低，早来秋雨尚虹霓。
败荷折苇飞鸿下，正忆渔舟泊故溪。
春晚
陆游（宋代）

萍叶青浮水，蛙声闹彻明。
川云时聚散，天气半阴晴。
杏子争梅结，鸠巢後鹊成。
吾侪亦有役，过社更深耕。
贺刘仓使生朝
曾丰（宋代）

眷此良月，开此良辰。
水德奫奫，羽音盿盿。
玉曜在戌，旁烛于寅。
仁气收薰，天地氤氲。
访晓庵禅师师以洞庭柑为供
张和（明代）

十年不到白龙潭，延庆名僧始一参。
石鼎未烹阳羡茗，金盘先献洞庭柑。
檐前暮雨沾天棘，席外春风动石楠。
明日又从江上别，九峰惆怅隔晴岚。
忆秦娥 怀远，代人作
商景兰（清代）

云将暮。寒砧声送愁无数。愁无数。孤鸿只影，极天难诉。

片帆不返金陵渡。相思难道相思路。相思路。千里风尘，一帘霜露。
春日独酌十首 其三
郭祥正（宋代）

平生最嗜酒，况复就花饮。明月正照人，吴姬安得寝。

更起尽馀杯，击碎珊瑚枕。
书事
赵蕃（宋代）

长年获稻时，人尽趋南亩。
束薪固图售，求益敢屡拒。
念昔居田园，连林瓷斤斧。
炊饮煮坡羹，徒闻乱风雨。
游清潭吕资益蟠谷十绝 其七 漱玉
刘过（宋代）

帝所森严寂不喧，九关虎豹守天门。何人奏事含风殿，日晏鸣珂下紫垣。
游横云山庄 其三
张佛绣（清代）

倚槛徘徊久，遥峦起夕阴。桂香传道气，梵呗印禅心。

远寺寒镫小，虚窗皓月深。一篙秋水阔，何日重相寻。
长斋月满寄思黯
白居易（唐代）

一日不见如三月，一月相思如七年。似隔山河千里地，

仍当风七九秋天。明朝斋满相寻去，挈榼抱衾同醉眠。
忆尧章
苏泂（宋代）

数月书斋懒出门，眼看世事但纷纷。
长安岂是无相识，除却西湖但忆君。
庚子荐饥
戴复古（宋代）

正月彗星出，连年旱魃兴。
自应多变故，何可望丰登。
孰有回天力，谁怀济世能。
嫠居不卹纬，忧国瘦崚嶒。
燕中吟
秦文超（清代）

贞女耻自媒，大儒耻自衒。古人藏岩穴，贤声动州县。

安车聘不藏，明王犹北面。季代重制科，词章罗英彦。

士气日以靡，士心日以变。四方窃名流，被褐来畿甸。

滥刻诗与文，彼此相夸诞。朝暮马厩中，欲乘阍吏便。

东阁与西掖，千金重一见。是曰通声气，不惜身卑贱。

有时关节灵，凤池叨首荐。得意骄后生，衣钵相流传。

亦有不得志，奔竞日云倦。譬彼倚市门，色衰遭人谴。

穷通由彼苍，岂必事攀援。徒丧廉耻心，千秋污笔砚。

不见韩范辈，浩气留书卷。
醉桃源·武曲廉贞武廉幽贯地天根
王吉昌（元代）

武曲廉贞武廉幽贯地天根。绵绵息若存。六天交战定朝昏。丹炉火力温。驱神窟，养生门。玄功主掌尊。牝关天闭炼阳魂。灵霁性命屯。
春晓
尤带（宋代）

东方看欲曙，三五斗参横。月影斜穿竹，鸡声远逐莺。

花街红露腻，柳浪翠烟轻。沧海升朝日，春光满太清。
杂感
陆游（宋代）

小轩幽槛雨丝丝，种竹移花及此时。
客去解衣投卧榻，半醒半醉又成诗。
有所思
萧道管（清代）

桔槔声里月如烟，危栏虚倚愁不眠。梦魂飞越路三千，碧云楼阁何处边。

下有清影照㛹娟，亭亭隐约画廊前。此时幽怨鬓斜偏，紫霄鸾凤乘何缘。

西风写韵传一篇，不然湖色西子妍。波纹滑笏如春笺，飘零风露共叩舷。

云鬟香雾湿可怜，弃掷宝枕梦游仙。销歇锦瑟张鹍弦，胡为落叶听哀蝉。

蘧蘧蝴蝶去不还，秋更一一年复年。
尚书左丞赠开府仪同三司邓公挽辞三首 其一
苏颂（宋代）

气缊江山秀，人如圭璧温。一登文石陛，遂直紫微垣。

论议中司见，谋猷内制存。公孙宿儒誉，垂老上金门。
贷米於如晦
梅尧臣（宋代）

举家鸣鹅雁，突冷无晨炊。
大贫丐小贫，安能不相嗤。
幸存颜氏帖，况有陶公诗。
乞米与乞食，皆是前人为。
读颍公清风庥
司马光（宋代）

一言华衮足为荣，况吒文编久愈明。
邹湛不逢羊叔子，世间何处复知名。
送瀛州签判苏秘丞
司马光（宋代）

高阳十万兵，幕府藉时英。
寒上风犹劲，关南春未生。
投壶边柝静，倚马檄书成。
不忘尘中客，往鸿可寄声。
答庄吕尘朱大可 其一
郑孝胥（清代）

庄生颇耐寒，意度殊落落。朱生特温雅，可怪耽寂寞。

二生皆能诗，过我出所作。不为世俗语，往往为惊愕。

我诗常自疑，瘦涩不堪嚼。将为知己累，世议苦见搏。

有雠缘有党，相厄定何乐。避人亦足豪，闭户专一壑。
太平时七首 其三 花幕暗
贺铸（宋代）

绿绮新声隔坐闻。认殷勤。尊前为舞郁金裙。酒微醺。

月转参横花幕暗，夜初分。阳台拼作不归云。任郎嗔。
句
荣倪（宋代）

多谢喧喧雀，时来破寂寥。
赠相士郭灏
魏了翁（宋代）

载小奚奴长自随，两牛腰大赠行诗。
逢人有问辄如见，及我相遭不肯奇。
每会面时长好好，合开口处或期期。
道人莫是朱仙术，当与余言未及之。
次韵秋日遣兴
李洪（宋代）

西风暑退喜清秋，倦客漂流沧海头。
用舍行藏知有命，山林钟鼎岂能谋。
汗青漫志三馀乐，养素宁忘一溉收。
鹏鷃}逍遥天壤内，何劳八极赋神游。
道中
沈辽（宋代）

昔我离家时，月生正如钩。行行载见月，已在天南头。

我身岂当载，吏议不可酬。下手亦何愧，摇尾终无求。

默默就孤征，悽悽怀百忧。吴山望不尽，已泛楚江流。

木落知岁寒，客子多悲愁。一恸一斗血，安能望松楸。
寒山赞
释普度（宋代）

没伎俩，爱吟诗。
一句子，少人知。
寥寥静听松风吹。
两头纤纤 其二
胡奎（元代）

两头纤纤月初生，半白半黑天未明。腷腷膊膊断肠声，磊磊落落东方星。
古筑城曲四首 其三
陆游（宋代）

百丈筑城身，千步掘城壕。咸阳三月火，始悔此徒劳。
金溪道中六首
包恢（宋代）

出门逢行人，经纬真如织。
织成幅员长，皆是名利力。
答王詹叔见寄
韩维（宋代）

詹叔好古者，卓立自既冠。
有如骐骥儿，一纵不可绊。
近闻治周易，颠倒爻象彖。
此书号精微，义与天地贯。
吾知子之道，不止今所叹。
新诗溢巾幅，见寄警庸懦。
喷薄百丈泉，峭绝万仞岸。
感激气为振，把诵手屡盥。
阴风吹寒城，岁暮云物换。
丈夫及兰时，功名当照烂。
无为但默默，饱食大躯干。
为报乏琼玖，君其取章断。
西塔
李彭（宋代）

秋山何秀整，风磴颇峥嵘。寺古残僧病，门深旧犬迎。

崖蜂将割蜜，涧鸟自呼名。毳衲典刑在，萧然物外情。
颂证道歌·证道歌
释印肃（宋代）

一颗圆光色非色，记剑何劳舟上刻。
色即是空空不空，敢相凡夫当面隔。
喜地山弟归自甘肃
崇实（清代）

既出阴平道，还从塞上来。相看杂悲喜，握手转疑猜。

大地秋风起，边城画角哀。干戈方满目，努力济时才。
海上载笔依韵酬左偃见寄
李中（五代）

都城分别后，海峤梦魂迷。吟兴疏烟月，边情起鼓鼙。

戍旗风飐小，营柳雾笼低。草檄无馀刃，难将阮瑀齐。
蟠溪怀古
孟宾于（唐代）

良哉吕尚父，深隐始归周。钓石千年在，春风一水流。

松根盘藓石，花影卧沙鸥。谁更怀韬术，追思古渡头。
喜岐贲王闱见访
魏野（宋代）

久别思方切，同来宿弊庐。
闲听一夜话，胜读十年书。
拙喜交情在，贫惭主礼疏。
共嗟高会少，且愿更踌躇。
白云山
陈石麟（清代）

白云不为雨，化作窈窕峰。峰峦杳莫辨，时见云濛濛。

我行入云中，云气扶孤筇。拨云露山骨，始觉微径通。

鸟啼石竹翠，池照岩花红。揽衣下绝巘，斜阳挂孤松。

临风发长啸，清响答远空。拄颊一回顾，茫茫白云封。
雪中招徐子美秘校饮二首 其二
郭祥正（宋代）

霏霏皓雪翳长空，南郭缘何有径通。访戴船归清兴逸，姓袁人径冷光濛。

欲倾樽俎延高盖，忽得篇章迈古风。四十年前除夜乐，如今相对两衰翁。
桂殿秋 听雨
葛秀英（清代）

衣袂冷，上高楼。繁云遮断碧山头。小窗独坐听秋雨，荷叶芭蕉各自愁。
肩吾生日三绝句
魏了翁（宋代）

昔人年德位俱优，淇奥宾筵苦自修。
学至百年宁有厌，勉哉三十六春秋。
浚县知县项如英筑野遣人远馈酒殽仍寄诗相问随用韵以答其盛意为后日之会一笑 其三
宋讷（明代）

治平天子久招贤，卓鲁循良陋董宣。奕世英姿温若玉，挥毫吟董涌如泉。

琴堂政暇留宾话，泮水功成勒石传。祥凤景星争快睹，识君从记甲寅年。
接家书
李惺（清代）

客中日盼家书到，接得家书不忍看。纸尾定知言未尽，墨痕疑有泪难乾。

困人碌碌成何事，对此茫茫集百端。中酒阻风今夜又，寒镫影里漏声残。
夔州元宵和曾端伯韵四首
郭印（宋代）

绮陌家家不下帘，花光世界总成莲。
村歌社舞欢乎处，都道今年胜去年。
立春内中帖子词 其一 皇帝阁
王圭（唐代）

北地凝阴尽，千门淑气新。年年金殿里，宝字贴宜春。
宋江三十六赞 其三十四 铁天王晁盖
龚开（宋代）

毗沙天人，證紫金躯。顽铁铸汝，亦出洪炉。
残荷
范景文（明代）

雨馀风际费禁持，除却亭亭别有姿。偶忆佳人初睡起，销魂正在欲嫣时。
予自暮春与客燕野趣亭俛仰三时始复再至则花木益茂亭亦稍葺矣因思去岁重九之集览物增慨题三小诗 其二
李光（宋代）

秋容野色拥帘旌，森木中间结小亭。斫尽枯荷露清浅，夜深来看一池星。
蓦山溪
朱敦儒（宋代）

西真姊妹。只这梅花是。乘醉下瑶池，粉燕支、何曾梳洗。冰姿素艳，无意压群芳，独自笑，有时愁，一点心难寄。

雪添蕊佩。霜护盈盈泪。尘世悔重来，梦凄凉，玉楼十二。教些香去，说与惜花人，云黯淡，月朦胧，今夜谁同睡。
奉和圣制答张说南出雀鼠谷
席豫（唐代）

鸣銮初幸代，旋盖欲横汾。山尽千旗出，郊平五校分。

前林已暄景，后壑尚寒氛。风送箫韶曲，花铺黼黻文。

盐梅推上宰，礼乐统中军。献赋纡天札，飘飖飞白云。
双双燕·小桃谢后
吴文英（宋代）

小桃谢后，双双燕，飞来几家庭户。轻烟晓暝，湘水暮云遥度，帘外余寒未卷，共斜入、红楼深处。相将占得雕梁，似约韶光留住。
堪举。翩翩翠羽。杨柳岸，泥香半和梅雨。落花风软，戏促乱红飞舞。多少呢喃意绪。尽日向、流莺分诉。还过短墙，谁会万千言语。
代人村中悼亡二首
刘商（唐代）

花落茅檐转寂寥，魂随暮雨此中销。

迩来庭柳无人折，长得垂枝一万条。

虚室无人乳燕飞，苍苔满地履痕稀。

庭前唯有蔷薇在，花似残妆叶似衣。
寄伯父元举
周麟之（宋代）

我家百笏门，族望甲乡国。
堂堂六世祖，名在碧落籍。
人曰吾故六，善政光古昔。
后裔联簪缨，北原荫榆柏。
里居百余年，世出二吉石。
当时丛桂中，鸣珂动城陌。
变故忽相仍，流荡兵火厄。
一经焚劫余，故里半荆棘。
奔腾豺虎群，逃避天地窄。
十年湖山游，幸不死锋镝。
朝穿云麓青，夜钓月溪白。
间关度阳九，阖室仅安适。
遽婴风树蜚呼天泪横臆。坡陁东龙冈，
怅望隔窀穸。故乡渺归期，
异县悲久客。北辕吾未能，
辽绝江海隔。思我伯父贤，
一别几更历。寇至独不去，
巍坐空四壁。高标揖夷齐，
九死出焚溺。居为一乡望，
后学所矜式。泮水修复初，
儒盟首开席。我独随负蓬，
孤陋阻规益。明年秋鸿飞，
槐花动行色。庶遂升堂拜，
情话输悃愊。诗成喜不寐，
兴逐飞天翼。
宿西涯旧邻次方石韵
李东阳（明代）

春兴无端入酒杯，每逢花鸟共嘲诙。望随山欲断时尽，行到水将穷处回。

雁影忽惊还北向，马头谁遣更西来。夜阑秉烛苍茫坐，醉后真成梦里猜。
送人之云雨
王恭（明代）

云中路不穷，迢递入乌蒙。马上看山别，天涯见月同。

昆明波淡淡，金齿树朦朦。异域空相忆，音书几日通。
和崔侍御
尉佗（唐代）

千岁荒台隳路隅，一烦太守重椒涂。

感君拂拭意何极，赠尔美妇与明珠。
春中喜王九相寻
孟浩然（唐代）

二月湖水清，家家春鸟鸣。林花扫更落，径草踏还生。

酒伴来相命，开尊共解酲。当杯已入手，歌妓莫停声。
秋怀
张耒（宋代）

秋云晦清晓，密雨散回风。
修然有嘉思，盥栉临青铜。
扫地静如有，妙香散浮空。
黄葵丽不骄，幽菊静有容。
无车惊门雀，幽巷连蒿蓬。
老知饮无益，静觉书有功。
晚木多美实，凉风惊候虫。
问津竟何效，真愧圃与农。
点绛唇
曾觌（宋代）

细雨斜风，上元灯火还空过。下帘孤坐。老去知因果。

风月词情，冷落教谁和。今忘我。静中看破。万事空花堕。
宿古峰驿诗四首
郭印（宋代）

拄杖穿云到古峰，月高天净欲乘风。
人间原有清凉地，好作茅茨一亩宫。
题婺州郡圃双溪亭
赵抃（宋代）

去年春晚宴亭皋，今日重登不惮劳。栏外当时双派水，已应归海作波涛。
书事
杜牧（唐代）

自笑走红尘，流年旧复新。东风半夜雨，南国万家春。

失计抛鱼艇，何门化涸鳞。是谁添岁月，老却暗投人。
沁园春（闲居）
王质（宋代）

二百年间，十二时中，悲欢往来。但盖头一把，容身方丈，无多缘饰，莫遣尘埃。屈曲成幽，萧条生净，野草闲花都妙哉。家无力，虽然咫尺，强作萦回。

竹斋。向背松斋。须次第、春兰秋菊开。在竹篱虚处，密栽甘橘，荆桥斜畔，疏种香梅。山芋＿羹，地黄酿粥，冬后春前皆可栽。门通水，荷汀蓼渚，足可徘徊。
题劳玉初学副釜麓归耕图 其二
徐坊（清代）

我爱子劳子，釜麓同归耕。此邦有遗爱，父老争欢迎。

昔为陶彭泽，今作王深宁。农隙教乡里，正学传遗经。

有时带经锄，莠去嘉苗荣。相期理荒秽，戮力望秋成。
催雪 绿华馆赋雪蕉
戴延介（清代）

卷叶抽青，蜜蕊点素，冷色斜侵砚几。算六出花轻，恁时飞坠。

莫是玉妃夜半，把一角、绿天都装缀。回灯深处，曲屏影侧，薄寒馀几。

吟翠。展还未。便不听秋声，也无春意。又雾惹、烟笼暗飘香细。

梦断黄昏风雨，任瑟瑟、萧萧疏窗底。记那日、画笔凄迷，一幅辋川图里。
曲江渔父
李洞（唐代）

儿孙闲弄雪霜髯，浪飐南山影入檐。卧稳篷舟龟作枕，

病来茅舍网为帘。值春游子怜莼滑，通蜀行人说鲙甜。

数尺寒丝一竿竹，岂知浮世有猜嫌。
送西川梁常侍之新筑龙山城并锡赉两州刺史及部落酋长等
薛逢（唐代）

圣主忧夷貊，屯师剪束钦。皇家思眷祐，星使忽登临。

用命期开国，违天必衅碪.化须均草树，恩不间飞沈。

束马凌苍壁，扪萝上碧岑。瘴川风自热，剑阁气长阴。

迅濑从天急，乔松入地深。仰观唯一径，俯瞰即千寻。

水作新城带，山为故垒襟。东开洞君听，南辟纳蛮心。

渥泽濡三部，衣冠化雨林。带文雕白玉，符理篆黄金。

鸟道经邛僰，星缠过觜参。回轩如睿奖，休作苦辛吟。
御街行 春游
曹尔堪（清代）

墙边桃靥晴微逗，杨柳弱枝垂瘦。平郊花草逐人香，都是黄疏青豆。

谁家少妇，踏青归去，不省钗钿溜。

无情嫩绿江边斗，唤起迭翻新奏。暖风引出汗微香，沾上游春衫袖。

怪他江水，晴波有晕，似学眉儿皱。
闻仙都李道士下世 其一
吕南公（宋代）

布褐毛冠七十秋，为谁浮汎为谁休。但曾计日防三鬼，不惯携谁谒五侯。

诗卷在前聊养目，酒尊从此罢销忧。七星杉下朝曦阁，香火应教弟子修。
贺新郎·九日明朝是
冯取洽（宋代）

九日明朝是。问宜轩何事，今朝众宾交至。长记每年八月八，曾庆饮仙出世。直推到、于今何意。要待千崖秋气爽，向东篱、试探花开未。挝急鼓，舞长袂。

主人臭味花相似。笑争春、红紫低昂，转头扫地。独占西风摇落候，旋屑黄金点缀。做得个、秋花元帅。旧说东阳流菊水，饮之者、寿过百余岁。泛此酒，劝公醉。
题竹寄本清良友 其二
杨士奇（明代）

莫道寻常脩竹枝，贞姿白石共幽期。南京公馆多閒暇，时咏武公淇澳诗。
九日粤山登高醉中尽用五微韵成歌题曰将进酒
黄佐（明代）

将进酒，歌镂衣。举玉爵，停金鞿。凤琯龙笙，硕人其颀。

于以解忧，凤饮庶几。莼羹鲈脍纷哉馡，蟹黄初溢凫翠肥。

促膝劝君君莫违。君不见朝始晖，夕转霏，鲁阳戈在谁能挥。

嗟尔乌兔，胡为逐逐环我岩上扉。童时种柳今十围，钓游旧迹遍天地，想像徒依稀。

幸无风萧萧，雨祈祈。三秋虽云杪，九月犹芳菲。有翩者鸟，嘤鸣相依。

盍簪实难，知音亦稀。相逢不为乐，他时梦寐怀容辉。

粲粲黄花，盈盈翠微。肃肃命驾，采采忘归。仰见云间翼，不入虞罗机。

安能摧眉折腰谒朱门，趋琐闱。疏钟动，明星稀。

酌复酌，酒行如翔翚。不醉明月将笑我，窥帘帏。羊肠世路艰且巍。

犊有妃，妃呼狶。狐以为苍，当誉反讥。龌龊蓬茅丛，啼络纬，腾伊蝛。

此中髑髅，昔曾牙绯。谷量牛马，尘积珠玑。僮奴策骖焱騑騑，薰天势倏成露晞。

纵能化鹤去千载，华表谁真逢令威。南溟徙鹍鹏，西北荒蕨薇。

商颜绝萝径，渭曲空渔矶。古来豪圣今尽非，徒劳营魄聆音徽，穷经何用编绝韦。

我且濯明河而振缨，翳扶光以乐饥。吐情向君君莫笑以诽。

醉来长啸粤山上，浮云直北连燕畿。山中多木，矗矗如旗。

其下流水，活活清于沂。粤王一去古台在，惟有飘飘霜叶飞。
桧树提壶
陈昌（明代）

不到临邛市上沽，春禽终日叫提壶。绿阴遮满城南路，忘却文君旧酒垆。
再用前韵
刘基（明代）

虞渊谽谺纳归日，金枢吐月相承出。
初离积水看若飞，稍映微承盻犹眣。
是时蓐收肇视政，莎鸡振羽鸣蜩卒。
姮娥靓妆觐玉帝，砍轲中途婴祸疾。
旅人苦热爱清凉，快睹光辉满蓬筚。
愿开宝鉴照覆盆，岂拟瘴尘昏点漆。
隋珠惭固重革柜，和璧嗟蒙韎韦靴。
吴罡树折不自谋，纤阿马弱无人叱。
三足蟾惊入坎洼，八窍兔走罹罝毕。
围灰破晕谩传方，屑玉补凹空著术。
雷公骇惧罢灵鼓，湘女幽忧舍鸣瑟。
故老谓是虾蟆精，潜伏奸妖营口实。
羲和尸位罔闻知，可以人而不如鹬。
往岁威弧弛其彀，蛇豕陆梁谁复诘。
高牙大纛拥藩垣，肠断吞声受陵轶。
江淮汹涌湖浙沸，骇骨成山连鬼锧。
万姓喁喁釜里鱼，百官蠢蠢裈中虱。
黄茅白苇弃贤良，赤绂玄裳宠狞獝。
昊穹示变盍警畏，惟德动天天自骘。
况今旱<鬼女>又为厉，东作西成不平秩。
安得缄辞伏阊阖，圣主如闻应驻跸。
忆秦娥
陈星垣（清代）

梧桐落。金风细细侵帘幕。侵帘幕。紫鸾笙咽，玉鹅衾薄。

梦回一幕闻檐铎。残灯归雁秋萧索。秋萧索。惜花人瘦，翠腰如削。
如梦令·人似已圆孤月
谢薖（宋代）

人似已圆孤月。心似丁香百结。不见谪仙人，孤负梅花时节。愁绝。愁绝。江上落英如雪。
荆棘中见梅花
高翥（宋代）

荆棘丛中数点春，春云熊度月精神。
依然竹屋茅檐下，靓女盈盈不嫁人。
观乌龙山瀑布 其二
朱翌（宋代）

五老峰前三峡桥，不论时节听飞潮。那知冷落穷山里，忽见晴空练一条。
滩上
彭汝砺（宋代）

片帆逆水过溪山，吾贱能谙世路难。小雨作云迷涧谷，急风吹雪上波澜。

草根已定春来意，梅蕊犹含腊后寒。渐老岂能支道路，扁舟欲去老渔竿。
东坡引 其一 手镜
董元恺（清代）

清光憔悴久。情绪消磨有。菱花新样频携手。泪痕犹在否。

泪痕犹在否。

从郎别后。时时昏黝。长只共夫人争瘦。团圆两字今番又。

相依堪白首。相依堪白首。
程义士婴墓 其二
李因笃（清代）

藉地愁无似，凭高泪不穷。古渠移数壑，新雨落双虹。

故国浮云外，中原蔓草中。乱余忆黄绮，流汗浃臣躬。
送张天爵奉贺正旦表航海赴都 其四
袁华（明代）

忆得长淮汗漫时，楼台歌吹锦城围。吕梁水落河鲂美，芒砀霜寒野雉肥。

道路久无人北上，关河空有雁南飞。可怜风物非畴昔，蒿棘如林蔽夕晖。
登庐山
苏轼（宋代）

读书庐山中，作郡庐山下。
平湖浸山脚，云峰对虚榭。
红蕖纷欲落，白鸟时来下。
犹思隐居胜，乱石惊湍泻。
留春令
李之仪（宋代）

梦断难寻，酒醒犹困，那堪春暮。香阁深沈，红窗翠暗，莫羡颠狂絮。

绿满当时携手路，懒见同欢处。何时却得，低帏昵枕，尽诉情千缕。
藕花居
陈凤（明代）

十里莲花过眼新，水风犹自起香尘。
明年还约看花侣，来唤湖边雪藕人。
曹桥
项安世（宋代）

听得鸣鸠逐妇声，行人相顾各心惊。
夜阑云散天如洗，乞得曹桥一路晴。
仆自北门放舟过溥子而告行坐间出示上蔡景迂
赵蕃（宋代）

扁舟过辞君，落日系高柳。
愧君惜远别，留我饮以酒。
夜深不知罢，感叹屡执手。
书题见晁谢，光怪森在牖。
忆昔蓬山老，实与文靖友。
同登靖康朝，谏疏犹在不。
吾人世其家，树立敢自后。
君才真杞梓，如我乃枯朽。
漂流偶相值，称我不容口。
君今非少壮，我亦惊老丑。
相逢定何日，相勉敢不厚。
老农诚有言，良田务除莠。
弁净人奉辟支佛牙求度
释居简（宋代）

错认缘生不自知，退牙今属弁沙弥。若还祖弁有灵骨，选得僧成莫学伊。
九月十六日出郡登舟如钱塘十七日舟中杂兴
汪莘（宋代）

天地穷时事不穷，最伤心处是凉风。
少年每下悲秋泪，投老情如泪亦空。
谢徐德夫右司和御制赐诗 其二
郑清之（宋代）

朅来林下破天悭，要使明诗见一闲。齿屐印苔春纵步，颈壶蒸一晚加餐。

梦魂飞到味书阁，世路牢封函谷关。翻笑醉翁犹未醉，黄金白鬓诧腰环。
次慧法师山居诗韵同忭中上人李九仙张尔完赋 其五
李流芳（明代）

不眈尘俗恋烟霞，谁道山僧别有家。春色十分将八九，杏花开尽又桃花。
魏勃 其一
薛季宣（宋代）

异姓侯王约重陈，谁知兴复自陪臣。滕公刚笑轻齐尉，大勇直须庸妄人。
哭诗六章
王令（宋代）

朝哭声吁吁，暮哭声转无。
声无血随尽，安得目不枯。
目枯不足叹，无目心自安。
目存多所见，不若无目完。
弋阳道中
晁补之（宋代）

千日千程不厌行，一丘一壑可邻生。
常忧束缚名缰死，闻健寻山却称情。
瑞鹤仙·杏烟娇湿鬓
史达祖（宋代）

杏烟娇湿鬓。过杜若汀洲，楚衣香润。回头翠楼近。指鸳鸯沙上，香藏春恨。归鞭隐隐。便不念、芳盟未稳。自箫声、吹落云东，再数故园花信。

谁问。听歌窗罅，倚月钩阑，旧家轻俊。芳心一寸。相思后，总灰尽。奈春风多事，吹花摇柳，也把幽情唤醒。对南溪、桃萼翻红，又成瘦损。
闭门
陆游（宋代）

衰疾厌厌不易医，闭门惟与睡相宜。
狂曾忤物慵迎客，瘦不胜衣悔作诗。
数简隐书忘世味，半瓯春茗过花时。
寂寥终岁君无诮，正是幽居一段奇。
楚畹春风
施敬（明代）

九畹消残雪，光风汎国香。美人不可见，春草遍沅湘。
句
张徽（宋代）

云蒸洞穴秋成雨，泉落庭除夏结冰。
正俗歌为陈媛作
宋景卫（清代）

礼义廉耻四维立，纲常名教万古植。无愧于口无愧古，无愧于古尤汲汲。

妇人再醮知古污，若乃未婚心每惑。一古那可容二心，心失谁云古不失。

卓哉陈媛毓名闺，五经先生兰芽茁。习礼明诗幼字林，桃夭未赋所天卒。

烈女不肯更二夫，相从地下寻灵匹。见者哀号闻者悲，大吏上言采访实。

旌门表墓伫恩荣，文人诗歌盛缃帙。嗟予抱璞称未亡，传闻益觉心凄恻。

閒尝读书考《五经》，管窥《易》象参彖翼。男女暌而其志通，已字未娶可推测。

坤道含章利永贞，从一而终恒其德。苦节悔亡不节嗟，安节之亨甘节吉。

人心道心辨《尚书》，精一微危中允执。动罔不凶德二三，终始惟一臻厥极。

忠贞世笃缅家声，无忝尔祖躬自饬。《诗经》三复《柏舟》篇，髧彼两髦我仪特。

斯人去也矢靡它，勿匿初心矢靡慝。在室自誓首共姜，圣人取为后世则。

郝邹诸儒阐说殷，死同穴而谷异室。柏舟齐女中垒编，乍至城门卫赴急。

保母请还置罔闻，竟入持丧帙卫国。凡未适人许嫁矣，《春秋》经传标特笔。

僖公九年书伯姬，何休《公羊》洞经术。字而笄之待成人，系属于人养贞一。

明与未字之女殊，《原贞》援引曝书集。女而不妇贞为行，盲《左》、《谷梁》弗沿袭。

共姬比例圣所褒，尧峰南畇说堪忆。许嫁缨为《礼记》文，名以行媒遂相识。

两家斋戒告鬼神，台与终古不改革。娶有吉日未成婚，夫死亦如婿吊泣。

女服斩衰往夫门，未嫁服同已娶式。妇人不二斩谓何，天不二耳《仪礼》悉。

可服可往明可从，爱人以德休姑息。举世昧经谓过中，此旨不明道几熄。

人求尽伦安能过，五伦祇恐常不及。由来夫妇比君臣，策名亦有未受职。

清风孤竹师夷齐，商朝未禄周耻食。推观子弟事父兄，岂必一一亲颜色。

父子继绝或背生，兄弟前后或南北。追思孝友自性成，非缘见面乃尽力。

朋从尚友及神交，宁须把臂投胶漆。揆此可知妇与夫，性真相感当循率。

殷情何必同衾帱，问名已定羞差忒。当知勉义非溺情，古洁心安理亦得。

幼从父母最初言，初命是遵戒私昵。不悖于理曰无违，许嫁之语由亲出。

弗亏其体弗辱亲，立志不渝贵在必。夺则随亡不夺存，志不可夺命则毕。

愧存不若无愧亡，几希人禽谨出入。守贞殉烈易地同，一心不二绝矫饰。

卓哉陈媛大节章，浩然正气两间塞。伤悲自署望门寡，门在望矣未许即。

既云寡矣难再双，兹言至正非偏刻。鹄甘独宿歌三年，鸩告双飞媒一逼。

遂将性命付轻绡，仅留心事传遗墨。视死如归岂博名，舍生取义宁图逸。

惟媛家学《五经》明，察于伦理昭作述。天经地义古今垂，永永幽光争皎日。
送无灰酒周马师口占三绝
刘宰（宋代）

宝玺来归万国春，海隅花鸟亦欣欣。
皇恩更向将军厚，乞与人间自在身。
四月八日游闵忠寺和张莱峰韵
常纪（清代）

车马喧填拂晓来，游人屐齿遍莓苔。讵因花雨天人现，只为金银佛殿开。

但指断碑谈往事，谁从劫火辨残灰。可怜无限东征骨，长伴生公说法台。
娇女诗
左思（魏晋）

吾家有娇女，皎皎颇白皙。
小字为纨素，口齿自清历。
鬓发覆广额，双耳似连璧。
明朝弄梳台，黛眉类扫迹。
浓朱衍丹唇，黄吻烂漫赤。
娇语若连琐，忿速乃明集。
握笔利彤管，篆刻未期益。
执书爱绨素，诵习矜所获。
其姊字惠芳，面目粲如画。
轻妆喜楼边，临镜忘纺绩。
举觯拟京兆，立的成复易。
玩弄眉颊间，剧兼机杼役。
从容好赵舞，延袖象飞翮。
上下弦柱际，文史辄卷襞。
顾眄屏风画，如见已指摘。
丹青日尘暗，明义为隐赜。
驰骛翔园林，果下皆生摘。
红葩缀紫蒂，萍实骤柢掷。
贪华风雨中，眒忽数百适。
务蹑霜雪戏，重綦常累积。
并心注肴馔，端坐理盘鬲。
翰墨戢闲案，相与数离逖。
动为垆钲屈，屐履任之适。
止为荼荈据，吹嘘对鼎立。
脂腻漫白袖，烟熏染阿锡。
衣被皆重地，难与沉水碧。
任其孺子意，羞受长者责。
瞥闻当与杖，掩泪俱向壁。
田家谣
陈造（宋代）

麦上场，蚕出筐，此时只有田家忙。
半月天晴一夜雨，前日麦地皆青秧。
阴晴随意古难得，妇后夫先各努力。
倏凉骤暖蚕易蛾，大妇络丝中妇织。
中妇辍闲事铅华，不比大妇能忧家。
饭熟何曾趁时吃，辛苦仅得蚕事毕。
小妇初嫁当少宽，令伴阿姑顽过日。
明年愿得如今年，剩贮二麦饶丝绵。
小妇莫辞担上肩，却放大妇当姑前。
南至日过盐壩官亭
李新（宋代）

堕衣黄枫香，着鬓青霜湿。
江山如故人，到眼类长揖。
客行先飞蓬，不肯拟马立。
时节当书云，相将何太急。
我本刍牧儿，家有旧蓑笠。
勤心朱墨间，销减耕耨力。
欲归倒虚囊，追赴村社集。
传言东邻翁，但空西向席。
梨栗随所有，大白更增一。
勿复问市朝，与翁醉终日。
谒金门（春晚）
洪茶（宋代）

风共雨。催尽乱红飞絮。百计留春春不住。杜鹃声更苦。

细柳官河狭路。几被婵娟相误。空忆坠鞭遗扇处。碧窗眉语度。
梦游金陵设堂故基
贺铸（宋代）

燕堂遗址压西州，剪径扪萝出石头。
老木駸駸太相逼，连冈衮衮欲东流。
歌钟谁话前朝事，风雨魂惊别夜游。
梦境浮生更多病，结茅归老信悠悠。
塞下曲 其二
董凤三（清代）

云挠金距新苍鹘，草耎琼丝老白騧。春意只今无远近，玉门轻发数枝花。
题云际寺上方
卢纶（唐代）

松高萝蔓轻，中有石床平。下界水长急，上方灯自明。

空门不易启，初地本无程。回步忽山尽，万缘从此生。
用坡仙梅花十韵·爱梅
刘黻（宋代）

被酒閒凭茗主和，恼人风动不消多。
月高片影横窗上，夜半无眠客奈何。
读史七首
于石（宋代）

今来古往一封疆，虎斗龙争几帝王。
百二山河秦地险，八千子弟楚天亡。
朝廷有道自多助，仁义行师岂恃强。
往事废兴何处问，寒烟衰草满斜阳。
金陵十二钗正册·惜春
曹雪芹（清代）

勘破三春景不长，缁衣顿改昔年妆。
可怜绣户侯门女，独卧青灯古佛旁。
斫冰词
刘攽（宋代）

楚客斫冰行苦难，清音愁绝逼人寒。凭君与制水仙操，传入湘灵宝瑟弹。
寄郑公老
王洋（宋代）

一投鱼目得双珠，恍觉光寒照坐隅。
郡政已知先岁课，高文何不副时须。
法官属籍忠劳久，吊死伤孤里俗苏。
已分漂流寄江海，甘从父老啖蒸壶。
归沛县道中晚泊留侯城
刘长卿（唐代）

访古此城下，子房安在哉。白云去不反，危堞空崔嵬。

伊昔楚汉时，颇闻经济才。运筹风尘下，能使天地开。

蔓草日已积，长松日已摧。功名满青史，祠庙唯苍苔。

百里暮程远，孤舟川上回。进帆东风便，转岸前山来。

楚水澹相引，沙鸥闲不猜。扣舷从此去，延首仍裴回。
和彭仲庄七言
杨万里（宋代）

向来年少今老翁，随身不去只有穷。请君与我共看镜，岂复平生冰雪容。

秋霖暗天瘦日色，满掇黄花当朝食。何人裹饭问子桑，穷里逢君自为客。

空山冻吟只自奇，故人之外谁相知。今年相从岂不好，安得到老长追随。

喜君诗思未渠薄，秋后花鹰兔边落。惭我短才涩欲无，霜馀冰涧流还涸。

君游宣溪何日来，愁城封闭待君开。定知此行脱寒谷，领取阳春一并回。
车贺还内大雪
项安世（宋代）

万乘回辕入未央，六花迎驾舞康庄。
都人失喜瞻天仗，旱俗相呼候岁穰。
百局桥山方暴露，两宫长信正凄凉。
去年群玉题诗处，独倚栏杆泪几行。
临行与故游夜别
何逊（南北朝）

历稔共追随，一旦辞群匹。
复如东注水，未有西归日。
夜雨滴空阶，晓灯暗离室。
相悲各罢酒，何时同促膝？
仙蜕
李仲光（宋代）

昼夜本循环，天地均此理。
人生出入机，昼夜差可拟。
仙家学蝉蜕，脱然遗腐胔。
白骨尚珍藏，似未忘生死。
过石湖
善住（元代）

十月吴皋霜露零，田家收稻满柴扃。湖中浪拥银花白，天末山横螺髻青。

寒色乱鸦飞笠泽，夕阳衰柳并旗亭。何时觅得清游伴，更买扁舟过洞庭。
题臞仙泥金画石便面为嵩山作
书諴（清代）

米颠爱石世尽知，臞仙画石实过之。为我曾作《双石图》，墨光压扇千钧携。

嵩山扇头画更好，银染金皴气逾老。野花野草含秀润，芬芳镇与烟霞保。

年来卧病神志昏，双眸冷醒莓苔痕。连阴独坐户牖暗，无乃久雨云生根。

契阔将荒蒋诩径，却喜求羊新有赠。况是相思索我言，我言拙硬殊难称。

二君与我交最深，笑言往往相规箴。但愿此交同此石，人间无处重黄金。
南坡口号十八首
郑清之（宋代）

谁将春晚作冬看，添着绵衣减却难。
道是麦寒犹未在，愿渠麦熟且禁寒。
寄行人
鲍令晖（南北朝）

桂吐两三枝。
兰开四五叶。
是时君不归。
春风徒笑妾。
惠山泉二绝 其一
周紫芝（宋代）

石龙喷雪绕山斜，桑苧祠间一幅纱。只对清流已无暑，未论绝品解宜茶。
寄题罗浮别业
高骈（唐代）

不将真性染埃尘，为有烟霞伴此身。
带日长江好归信，博罗山下碧桃春。
挽方岳倅
刘克庄（宋代）

昨解巴陵绂，将寻洛社盟。
璧埋真可惜，玉立尚如生。
旧辙冰天远，新茔雪濑清。
惟应带来鹤，解作断肠声。
猛虎行
陈杰（宋代）

北平山头羽穿石，将军醉眼横夜色。
高堂白昼坐眈眈，想见负嵎俱辟易。
铜环锁深双古槐，霍地啸舞含风雷。
三生得非故人积，变化为我腾空来。
目光射庭威百步，童奴近前初不怒。
再三未敢尺箠麾，生绡张罗红打围。
头如可编须可捋，约莫留皮是浑脱。
世上丹青得许神，向来叶公龙乃真。
笑渠槛中直摇尾，不动齿牙犹咀尔。
乾坤意气空峥嵘，饥鼠倒齧云母屏，
论功有不如狸狌。人间猛者何暇像，
韩公歌行最知状。
和虞沧江赋梅 其五
吴泳（宋代）

吟成亟取夜钟敲，淡月笼窗昏晓交。真态莫将形色看，当如相马得蒲梢。
探春令（寻春）
赵长卿（宋代）

新元才过，渐融和气，先到帘帏。谩闲绕、柳径花蹊里。探看试、春来未。

年时曾把春抛弃。与春光陪泪。待今春、日日花前沈醉。款细偎红翠。
陈仲鱼孝廉索赋经函诗率成二十韵
顾千里（清代）

两宋并注疏，越中出最早。后则蜀有之，沿革例了了。

今均无见者，款式讵司晓。惟建附释音，三山别离造。

黄唐跋《左传》，其语足参考。流传为十行，一线独绵藐。

胜国在南雍，修多元渐少。递变闽监毛，每次加潦草。

年来几同人，深欲白丑好。谓此已仅存，究遗乃当抱。

寓公得陈髯，志力两夭矫。尽收十一种，鸡蹠食庶饱。

閟时玉蕴椟，开处签飞漂。题咏遍名流，善颂子孙保。

阿谁负大力，悉举重梨枣。海内家一编，落叶将毋扫。

惜哉西湖局，雅志败群小。苦争自痴绝，未障狂澜倒。

眼前散云烟，隙里驰騕袅。抚函三叹息，冉冉吾其老。
贺契师庵居
释智愚（宋代）

正席云山万象回，道人青眼为谁开。
呼童放竹浇花外，修整茶炉待客来。
汉宫春（元宵十四夜作，是日立春）
京镗（宋代）

暖律初回。又烧灯市井，卖酒楼台。谁将星移万点，月满千街。轻车细马，隘通衢、蹴起香埃。今岁好，土牛作伴，挽留春色同来。

不是天公省事，要一时壮观，特地安排。何妨彩楼鼓吹，绮席尊罍。良宵胜景，语邦人、莫惜徘徊。休笑我，痴顽不去，年年烂醉金钗。
用秦少游韵二首 其二
张侃（宋代）

未工射雉怯如皋，欲挂衣冠慕老陶。莫为功名多戚戚，须知身世两劳劳。

求鱼切戒空缘木，买犊不妨先卖刀。未有田园作归计，年来留滞感潘毛。
偈倾一百六十九首
释智朋（宋代）

伶利衲僧，动无思算。
合水和泥，田头地畔。
构得完全，只得一半，
穷坑难满。
龙王庙云平阁
于革（宋代）

枯梢突兀天风外，翠霭氤氲水石间。
□吏不容今日去，老夫赢得片时闲。
烟波艇子东西客，霜岸钟声上下山。
解后真成观物化，白鸥无数舞江湾。
青玉案 诏赴太清宫普天醮作
王处一（金朝）

上天容许清贫汉。随处香风散。万祸千灾真不乱。宁心行教，普开心月，了悟回光看。太清宫下重游玩。万事俱无绊。仰答皇恩酬本愿。逍遥回步，密州安化，复隐元居观。
题刘阮祠用过仙人渡韵
王十朋（宋代）

涧水桃花路易迷，不同人世下成蹊。自从重入山中去，烟雨深深锁旧溪。
题孙安之松楸图
赵孟頫（元代）

坟墓在万里，宦游今五年。人谁无父母，掩卷一潜然。
夏日寓山斋
邓深（宋代）

山斋长夏断过从，扫地长教尘灭踪。
松架青毛云翳日，扇摇白翅雪生风。
书床琴匣时相近，茶鼎燻炉间自供。
心地清凉无热恼，炎天直与冷秋同。
咏海棠呈子肃
吴芾（宋代）

海棠元自有天香，底事时人故谤伤。
不信请来花下坐，恼人鼻观不寻常。
和陶渊明饮酒二十首
方回（元代）

九日戏马台，二谢词翰英。
良辰各有句，得无差过情。
元嘉事其子，不救巢卵倾。
渊明东篱下，马识笳鼓鸣。
投壶格
韦骧（宋代）

古来壶矢乐，今日亦钧情。庆马谁亡法，论筹自有评。

较能分胜负，按数计亏盈。好是摧机中，收功特地轻。
晓起闻雨
范成大（宋代）

老来稍喜睡魔清，兀坐枯株听五更。
萧索轮囷怜烛烬，飞扬跋五厌蚊声。
登高事了从教雨，刈熟人忙却要晴。
莫教西成便无虑，大须浓日晒香秔。
荆妇堕齿有感
张宁（明代）

视舌知柔在，论心觉汝良。动摇勤吐哺，疏豁厌糟糠。

未老何嗟及，无儿重此伤。平生恩义在，诸妾共沾裳。
题瘦马歌
曾原一（宋代）

少尽其力老弃之，可怜骨立行步迟。何心更惜乾障泥，病夫醉兀枯行枝。

主家刍豆岂不饱，吾宁忍死不愿肥。肥时无奈人争骑，骑时鞭打无休时。
和通甫见赠二首 其二
韦骧（宋代）

肝胆区区岂足矜，抟风宁复计鹏程。未能名迹如山重，且固心诚似水清。

学譬治畦犹失溉，文参击缶不成声。感君篇贶虚褒借，强抉蓁芜写鄙情。
送龙君御北上
多炡（明代）

蓟北三千里，扬帆复此行。
水程时序易，身计羽毛轻。
玩世安穷达，移官任圣明。
离心并芳草，日夜为君生。
鹧鸪天·茜雾红云捧建章
王安中（宋代）

茜雾红云捧建章。鸣珂星使渡银潢。亲将圣主如丝语，传与陪都振鹭行。香袅袅，佩锵锵。升平歌管趁飞觞。明时玉帐恩相续，清夜钧天梦更长。
送鲜于漕
吴泳（宋代）

文字微妙诀，到底元平夷。
词人不能工，变怪生崛奇。
汶上大夫者，得法灵均师。
修辞滋其平，不以怒出之。
白云自多态，流水长清漪。
作者云已往，知者其为谁。
九诵的子孙，八鸾行康逵。
天将龢其声，复见风骚遗。
澎湖 其一
张五典（明代）

三十六岛知何似，数点烟矼数石矶。出海来占风信好，时时白鸟傍人飞。
径山
晁补之（宋代）

盘崖绕壑步步高，仆痡马乏游人劳。
五峰崛起干云霄，众山奔走争来朝。
我行直欲犯星杓，意彻绝顶才山腰。
松间鸟语如我招，仰见白塔当林梢。
檐携上下若桔槔，路穷飞楼郁迢峣。
钦翁未来蔽菅茅，山精木怪讙游傲。
麇驰虺窜狌鼯跳，灵景晦昧何由昭。
忽然飞锡从江皋，穷探不惮东峰遥。
曲腰丈人白丝袍，再拜辞前风雹飘。
三百年来响锺铙，闽商海贾输金刀。
直栏横牖山周遭，晨参夜讽声嘈嘈。
碧杉紫柏罗旌旄，客来六月忘炎歊。
明月庵前醉松醪，白云峰顶瞰吴郊。
鹅毛一点钱塘潮，钱王宫阙如累樵。
临之股栗精魄超，归不得寐心摇摇。
含辉孤亭立峣崤，此地览景尤难逃。
五更月落禽嘲嘲，阳乌欲上海水烧。
晦明变化不终朝，倏阴忽晴状莫描。
夜阑灯青雨飘萧，偶坐两客论幻泡。
探玄穷妙窥寂寥，破除世事无丝毫，
不奈诗思犹强豪。归时日没红霞消，
荒崖老木山蝉号。
泸沟桥王昭仪见寄回文次韵
汪元量（宋代）

沟水泸边落木疏，旧家天远寄来书。
秋风冷驿宫行未，夜月虚窗客梦初。
流雁断鸿飞旷野，舞鸾离鹤别穹庐。
裘貂醉尽一樽酒，愁散方知独上车。
临江仙·寄严荪友
纳兰性德（清代）

别后闲情何所寄，初莺早雁相思。如今憔悴异当时，飘零心事，残月落花知。
生小不知江上路，分明却到梁溪。匆匆刚欲话分携，香消梦冷，窗白一声鸡。
宁宗郊前朝献景灵宫二十四首
真宗（宋代）

桂宫耽耽，藻们穆穆。
天回兗彩，风韶璜玉。
咸英皦亮，容典炳煜。
假我上灵，景命有仆。
谢潘端叔惠红梅
楼钥（宋代）

自昔梅花雪作团，红梅晚出可人看。
江梅不解追时好，只守冰姿度岁寒。
乘月过西郊渡
韦应物（唐代）

远山含紫氛，春野霭云暮。值此归时月，留连西涧渡。

谬当文墨会，得与群英遇。赏逐乱流翻，心将清景悟。

行车俨未转，芳草空盈步。已举候亭火，犹爱村原树。

还当守故扃，怅恨秉幽素。
喜童将军凯旋
卢龙云（明代）

腊尽初看秉钺行，春明已奏凯歌声。共言荒徼时将泰，喜见长缨事竟成。

蛮峒总知瞻北极，圣朝无复议南征。夜来风雨溪头急，疑是天河洗甲兵。
颂古十一首
释智鉴（宋代）

赵州一匝天轮转，婆子知音未足酬。
普为人天开正眼，大千沙界一毫收。
山居 其二
释一机（明代）

世情谙已熟，长揖入山林。道远无人问，诗成只自吟。

半生圆泽石，一调伯牙琴。尽付东流去，沉埋直至今。
解语花
王时翔（清代）

桃扉旧笑，芸馆新愁，裁书已成还毁。几度江头，问行船、杳渺烟波天际。

杨花乱糁，拘不定、心情浑似。何处忽传芳信到，黯黯消魂死。

平生黄卷误我，灯火十年，赢得恁僬悴。不道真娘，世知稀、犹借青衫名字。

评花偶尔。翠袖红巾空染泪。国士更谁能识得，肯绣平原未。
送友人及第后归台州
贯休（唐代）

得桂为边辟，翩翩颇合宜。嫖姚留不住，昼锦已归迟。

岛侧花藏虎，湖心浪撼棋。终期华顶下，共礼渌身师。
春日住尧峰山寺示瑞上人
张元凯（明代）

谁谓东南山不高，尧峰之岭何岧峣。等閒鹳雀飞不过，无数蛇龙卧自骄。

冥冥苍霭云树乱，风雷常走山之半。黯惨岩扉昼不开，欹斜石磴危疑断。

凭陵眺瞩郁嵯峨，一起一伏山如波。逶迤尽逐五湖去，琉璃盌内盛青螺。

振衣千仞寂不语，■然长啸应孤屿。黄鹤仙人招不来，扁舟范蠡从兹去。

落落乾坤何不容，吴水吴山几万重。此身不啻如一蚁，安能局蹐悲途穷。

头颅犹黑舌犹在，犹堪一日三千钟。生儿宁尽如仲谋，马上何须羡乃公。

英雄事业流水尽，五陵荒草秋风紧。世界浮生大梦中，空华倏忽看朝槿。

远公近借青莲室，猿猱麛鹿同招隐。闭门满地白云流，风吹松花堕金粉。
温泉院二绝
洪咨夔（宋代）

神虎护泉寒翠壁，灵虬吐沫暖冰壶。
玉环不碎征尘裹，更引三郎到古渝。
外丹
吴龙翰（宋代）

手掇乾坤铛里煎，神仙肘后有书传。
红铅黑汞一斤药，阳火阴书六百篇。
金鼎自疑三素气，玉炉轻散九霞烟。
玄霜糁入空虚腹，一息乘风上碧天。
一百五歌
张耒（宋代）

山民岁时事莽卤，犹知拜扫一百五。
平明士女出城闉，黄土冈百列尊俎。
箬包粉饵蒸野蔬，富家烹羊贫荐鱼。
日暮肩舆踏风雨，江乡人家无犊车。
插花饮酒山边市，醉后歌声动邻里。
南人闻歌笑相寻，北人闻歌泪满襟。
借漫兴一十五首 其三
陈镒（明代）

径竹猗猗昼掩门，日移清影过芳尊。午香一炷闲无事，坐看幽禽下树根。
借翠蛟亭韵
笑掷震雷（宋代）

兀兀梅窗坐已顽，自怜失脚落人间。
洞霄宫里星辰近，天柱峰前日月闲。
野鹤听琴飞雪舞，湫龙喜客为澜翻。
此中不昼生云雨，珍重坡仙一扁颜。
栽花
朱弁（宋代）

种柳五年高出屋，攀条坐爱春阴绿。环池又栽数品花，蜀葵玫瑰与石竹。
寄顾处士
齐己（唐代）

半年离别梦，来往即湖边。两幅关山雪，寻常在眼前。

项容藏古翠，张藻卷寒烟。蓝淀图花鸟，时人不惜钱。
蝶恋花（丁丑七夕）
刘镇（宋代）

谁送凉蟾消夜暑。河汉迢迢，牛女何曾渡。乞得巧来无用处。世间枉费闲针缕。

人在江南烟水路。头白鸳鸯，不道分飞苦。信远翻嗔乌鹊误。眉山暗锁巫阳雨。
赠袁将军
施肩吾（唐代）

白锦满胸鹰未老，青鳞动匣剑长寒。
偈颂一百四十一首 其一一四
释师范（宋代）

万籁声沉沉，虚堂夜寂寂。不见寒山子，未免空相忆。

休相忆，元来在这里。
彭门偶题
薛能（唐代）

淮王西舍固非夫，柳恽偏州未是都。

直到春秋诸列国，拥旄才子也应无。
路岐重赋
武元衡（唐代）

芳郊欲别阑干泪，故国难期聚散云。分手更逢江驿暮，马嘶猿叫不堪闻。
毛彦谟以其弟彦周出见索挽词谨赋一首
傅察（宋代）

十年乡校欢蹉跎，一日皇恩尽网罗。
别去谓宜登上第，归来还网遇沈疴。
秋风但结鴒原恨，晓露空闻蒿里歌。
荣愿未酬身已殁，平生稽古竟如何。
送张蜕秀才
杨亿（宋代）

许田流寓因相识，岁歷今移十二辰。
别墅已荒三径草，素衣犹二九衢尘。
悬瓢颜巷安贫久，泣玉荆山失意频。
莫向明时便招隐，重来须醉杏园春。
樾峰次前韵见赠兼商辑郡志奉答
郑珍（清代）

男儿生世间，当以勋业显。埋头事章句，小夫已剪剪。

何况誇文词，更卑无可善。居常每念此，心若波涛卷。

百年大槩见，素志未必阐。驰车浪奔走，日中请息趼。

独立天南头，山高水以浅。手攀青松林，下瞰兵部选。

有力诚如荦，颇惜气稍喘。遥遥千载心，望古神一缅。

英雄撒手尽，天地顿为褊。洒泪叹当年，终老乘弇栈。

于饭或未丰，道乃因之衍。孔孟日丽天，岂不照荒巘。

以兹颇自信，十驾竭驽勉。与公数回见，谓我金中铣。

人实不易知，盖棺始足辨。饰诩太宽恕，譬如丱也冕。

安知定慧光，不受刚风转。顾身如晚蚕，未知作何茧。

独思有此邦，昧昧古疆畎。公能念图志，山川感嘉腆。

此虽百和羹，成味非一脔。父母苟作文，子弟争翻典。

地高声易呼，袖长舞方展。请遂导先路，兹事有人践。

我怀崔慰祖，事事皆愧腼。
四月十八日送连帅毋丘厚卿三圣院即事
李壁（宋代）

送客来山寺，客去独凭栏。新篁已解箨，莹眼青琅玕。

玉台居上头，连峰郁巑岏。清泉动古甃，凉飔发轻纨。

黄云刮欲空，子规鸣声酸。秋种亦已布，豆菽行漫漫。

诚知藩寄忝，但愿农亩安。归路转沙碛，广川浩澄澜。

物色固自好，我忧何当宽。
公瑕为余书道德经戏谢
王世贞（明代）

昙𥗝村头夜雷雨，敕取真文向天去。天上唯贪逸少书，人间岂断伯阳语。

周郎妙摄山阴魂，一扫重睹五千言。厌说笼鹅成故事，揖余袖手返吴门。
点绛唇·小小葫芦
张继先（宋代）

小小葫芦，生来不大身材矮。子儿在内。无口如何怪。藏得乾坤，此理谁人会。腰间带。臣今偏爱。胜挂金鱼袋。
清思堂偶成
赵抃（宋代）

垂老将休俗累轻，旧乡来守越王城。吾怀自信无污染，何必升堂思始清。
山中寄外
龙辅（宋代）

山中白日暗，霏霏云雨动。
信此非巫山，安能入郎梦。
我归遭雨
曾丰（宋代）

莫予我衣，衣于公府。
我归遭雨，我不以为苦也。
乾元中寓居同谷县作歌七首
杜甫（唐代）

有客有客字子美，白头乱发垂过耳。
岁拾橡栗随狙公，天寒日暮山谷里。
中原无书归不得，手脚冻皴皮肉死。
呜呼一歌兮歌已哀，悲风为我从天来。

长镵长镵白木柄，我生托子以为命。
黄独无苗山雪盛，短衣数挽不掩胫。
此时与子空归来，男呻女吟四壁静。
呜呼二歌兮歌始放，邻里为我色惆怅。

有弟有弟在远方，三人各瘦何人强。
生别展转不相见，胡尘暗天道路长。
东飞鴐鹅后鹙鶬，安得送我置汝旁。
呜呼三歌兮歌三发，汝归何处收兄骨。

有妹有妹在钟离，良人早殁诸孤痴。
长淮浪高蛟龙怒，十年不见来何时。
扁舟欲往箭满眼，杳杳南国多旌旗。
呜呼四歌兮歌四奏，林猿为我啼清昼。

四山多风溪水急，寒雨飒飒枯树湿。
黄蒿古城云不开，白狐跳梁黄狐立。
我生何为在穷谷，中夜起坐万感集。
呜呼五歌兮歌正长，魂招不来归故乡。

南有龙兮在山湫，古木巃嵸枝相樛。
木叶黄落龙正蛰，蝮蛇东来水上游。
我行怪此安敢出，拔剑欲斩且复休。
呜呼六歌兮歌思迟，溪壑为我回春姿。

男儿生不成名身已老，三年饥走荒山道。
长安卿相多少年，富贵应须致身早。
山中儒生旧相识，但话宿昔伤怀抱。
呜呼七歌兮悄终曲，仰视皇天白日速。